Mary Meilak Mary Meilak (1905-1975) kienet waħda mill-ftit poeti nisa Maltin ta' dak iż-żmien u hija meqjusa bħala l-ewwel poetessa Maltija. Bint Ġorġ u Mananni, Mary Meilak twieldet ir-Rabat Għawdex nhar id-9 ta' Awwissu 1905. Ħadet l-edukazzjoni tagħha fl-Iskola Ċentrali t'Għawdex. Għamlet sbatax-il sena taħdem fl-uffiċini tal-Gvern iżda fl-1942 daħlet għalliema, xogħol għal qalbha ħafna li damet fih sakemm irtirat, għoxrin sena wara. Kitbet l-ewwel poeżija tagħha, "Faxx Nemel", meta kellha 25 sena, fl-1930. Fl-1945 ħarġet l-ewwel ġabra tagħha ta' poeżiji, "Pleġġ il-Hena", u s-sena ta' wara "Villa Mejlaq", "Dawra Misterjuża" u "Album". Ippubblikat ukoll ġabriet ta' esejs "Nirraġunaw u Nitbissmu", tliet novelli: "Nokkla Sewda", "San Nikola tal-Vinturi" u "It-Tewmin tal-Birgu", żewġ opri u xi operetti. Mietet nhar l-1 ta' Jannar 1975, fl-għomor ta' 70 sena. F'għeluq il-100 sena minn twelidha twaħħlet lapida li tfakkarha fir-Rabat, Għawdex.